Document ID: 32012R0493
Publication Date: 2012-06-11

Content:
REGOLAMENT TAL-KUMMISSJONI (UE) Nru 493/2012
tal-11 ta’ Ġunju 2012
li jistipula, skont id-Direttiva 2006/66/KE tal-Parlament Ewropew u tal-Kunsill, regoli dettaljati dwar il-kalkolu tal-effiċjenzi tar-riċiklaġġ tal-proċessi ta’ riċiklaġġ tal-iskart ta’ batteriji u ta’ akkumulaturi
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2006/66/KE tal-Parlament Ewropew u tal-Kunsill tas-6 ta’ Settembru 2006 dwar batteriji u akkumulaturi u skart ta’ batteriji u ta’ akkumulaturi u li tħassar id-Direttiva 91/157/KEE (1), u b’mod partikolari, l-Artikolu 12(6)(a) tagħha,
Billi:
(1)
Il-proċessi ta’ riċiklaġġ li, bħala parti minn sekwenza ta’ proċessi jew bħala proċess waħdu, jirriċiklaw l-iskart taċ-ċomb u l-aċidu, tan-nikil u l-kadmju u ta’ batteriji u akkumulaturi oħrajn għandu jilħaq l-effiċjenzi minimi ta’ riċiklaġġ stabbiliti fl-Anness III, il-Part B għad-Directive 2006/66/KE.
(2)
Ir-regoli dettaljati li jissupplimentaw l-Anness III, il-Parti B għad-Direttiva 2006/66/KE għandhom jiġu stipulati biex tkun ikkalkolata l-effiċjenzi tar-riċiklaġġ.
(3)
Huwa xieraq li jiġi definit il-proċess tar-riċiklaġġ bħala wieħed li jibda wara l-ġbir u l-issortjar possibbli u/jew il-preparazzjoni għar-riċiklaġġ tal-iskart ta’ batteriji u akkumulaturi li jkunu waslu minn impjant ta’ riċiklaġġ u li jintemm meta jiġu prodotti l-frazzjonijiet tal-output li jintużaw għall-iskop oriġinali tagħhom mingħajr ma jkollhom bżonn l-ebda trattament ieħor u ma jkunux baqgħu skart. Sabiex jiġi inkoraġġit it-titjib fit-teknoloġiji tat-trattament eżistenti tar-riċiklaġġ u l-iżvilupp ta’ oħrajn ġodda, l-effiċjenzi tar-riċiklaġġ għandhom jintlaħqu f’kull proċess ta’ riċiklaġġ.
(4)
Huwa meħtieġ li tkun definita l-preparazzjoni għar-riċiklaġġ bħala operazzjoni preliminari qabel ir-riċiklaġġ sabiex issir distinzjoni bejn il-preparazzjoni u l-proċess ta’ riċiklaġġ tal-iskart ta’ batteriji u akkumulaturi.
(5)
L-effiċjenzi tar-riċiklaġġ tal-proċessi ta’ riċiklaġġ tal-iskart ta’ batteriji u ta’ akkumulaturi għandhom jiġu kkalkulati permezz ta’ referenza għall-kompożizzjoni kimika tal-frazzjonijiet tal-input u tal-output u billi jitqiesu l-aħħar żviluppi tekniċi u xjentifiċi u li dawn isiru disponibbli b’mod pubbliku.
(6)
Huwa meħtieġ li l-informazzjoni li tkun ser tiġi rrappurtata tkun armonizzata mir-riċiklaturi sabiex tkun sorveljata l-konformità mar-rekwiżiti tal-effiċjenza tar-riċiklaġġ mal-Unjoni Ewropea kollha.
(7)
Ir-riċiklaturi tal-iskart ta’ batteriji u akkumulaturi jeħtieġu għall-anqas 18-il xahar sabiex jadattaw il-proċessi teknoloġiċi tagħhom skont ir-rekwiżiti biex tkun ikkalkolata l-effiċjenza tar-riċiklaġġ.
(8)
Il-miżuri pprovduti f’dan ir-Regolament huma skont l-opinjoni tal-Kumitat stabbilit bl-Artikolu 39 tad-Direttiva 2008/98/KE tal-Parlament Ewropew u tal-Kunsill (2),
ADOTTAT DAN IR-REGOLAMENT:
Artikolu 1
Kamp ta’ Applikazzjoni
Dan ir-Regolament għandu japplika għall-proċessi tar-riċiklaġġ imwettqa fuq l-iskart ta’ batteriji u ta’ akkumulaturi mill-1 ta’ Jannar 2014.
Artikolu 2
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet li ġejjin:
1.
“proċess ta’ riċiklaġġ” tfisser kwalunkwe operazzjoni ta’ proċessar mill-ġdid kif imsemmi fl-Artikolu 3(8) tad-Direttiva 2006/66/KE li titwettaq fuq l-iskart taċ-ċomb u l-aċidu, tan-nikil u l-kadmju u ta’ batteriji u akkumulaturi oħrajn u li jirriżulta fil-produzzjoni tal-frazzjonijiet tal-output kif definit fil-punt 5 ta’ dan l-Artikolu. Il-proċess tar-riċiklaġġ ma jinkludix l-issortjar u/jew il-preparazzjoni għar-riċiklaġġ/ir-rimi u jista’ jitwettaq f’impjant wieħed jew f’diversi impjanti.
2.
“preparazzjoni għar-riċiklaġġ” tfisser it-trattament tal-iskart ta’ batteriji u/jew ta’ akkumulaturi, li, inter alia, jinkludu l-ħżin, it-tqandil, il-ħatt tal-kaxxi tal-batteriji jew is-separazzjoni tal-frazzjonijiet li mhumiex parti mill-batterija jew l-akkumulatur stess.
3.
“effiċjenza tar-riċiklaġġ” ta’ proċess tar-riċiklaġġ tfisser il-proporzjon miksub billi l-massa tal-frazzjonijiet tal-output li huwa kontabbli għar-riċiklaġġ jiġi diviż bil-massa tal-frazzjonijiet tal-input tal-iskart tal-batteriji u l-akkumulaturi espressa bħala perċentwali.
4.
“frazzjoni tal-input” tfisser il-massa tal-iskart ta’ batteriji u akkumulaturi miġbura li jidħlu fil-proċess tar-riċiklaġġ kif definit fl-Anness I.
5.
“frazzjoni tal-output” tfisser il-massa tal-materjali li jiġu prodotti mill-frazzjoni tal-input b’riżultat tal-proċess tar-riċiklaġġ, kif definit fl-Anness I mingħajr ma jkollha bżonn l-ebda trattament ieħor, li ma tkunx baqgħet skart jew li ser tintuża għall-iskop oriġinali tagħha jew għal skopijiet oħrajn, iżda li teskludi l-irkupru tal-enerġija.
Artikolu 3
Kalkolu tal-effiċjenza tar-riċiklaġġ
1. Il-metodu stabbilit fl-Anness I għandu jintuża biex tiġi kkalkulata l-effiċjenza tar-riċiklaġġ ta’ proċess għar-riċiklaġġ tal-iskart taċ-ċomb u l-aċidu, tan-nikul u l-kadmju u ta’ batteriji u akkumulaturi oħrajn.
2. Il-metodu stabbilit fl-Anness II għandu jintuża biex tiġi kkalkulata r-rata tal-kontenut taċ-ċomb riċiklat għal kwalunkwe proċess ta’ riċiklaġġ.
3. Il-metodu stabbilit fl-Anness III għandu jintuża biex tiġi kkalkulata r-rata tal-kontenut tal-kadmju riċiklat għal kwalunkwe proċess ta’ riċiklaġġ.
4. Ir-riċiklaturi għandhom jirrapportaw l-informazzjoni murija fl-Anness IV, l-Anness V u l-Anness VI, fuq bażi annwali u għandhom jibagħtuha lill-awtoritajiet kompetenti tal-Istati Membri mhux aktar tard minn erba’ xhur mit-tmiem tas-sena kalendarja kkonċernata. Ir-riċiklaturi għandhom jibagħtu l-ewwel rapporti annwali finanzjarji mhux aktar tard mit-30 ta’ April 2015.
5. Ir-rappurtar tal-effiċjenza tar-riċiklaġġ għandu jkopri l-passi individwali kollha tar-riċiklaġġ u l-frazzjonijiet tal-output korrispondenti kollha.
6. Meta jitwettaq proċess ta’ riċiklaġġ f’aktar minn impjant wieħed, l-ewwel riċiklatur huwa responsabbli biex tintbagħat l-informazzjoni meħtieġa skont il-punt 4 lill-awtoritajiet kompetenti tal-Istati Membri.
Artikolu 4
Dħul fis-seħħ
Dan ir-Regolament għandu jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-11 ta’ Ġunju 2012.

Metadata:
Eurovoc Level 1 Categories: 100160
100155
Eurovoc Level 2 Categories: 100272
100242
100244
Eurovoc Level 3 Categories: 1158
343
1401
All Eurovoc Categories: 2947
5410
6411